**POGOSTA VPRAŠANJA IN ODGOVORI**

**JAVNI POZIV ZA IZPOSOJO RAČUNALNIŠKE OPREME V LETU 2024**

Vprašanja (V) in odgovore (O) bomo sproti dopolnjevali.

**Datum: 16. 4. 2024**

**POPOLNOST VLOGE**

**V: Kako lahko preverim ali je moja vloga popolna?**

O: Vloga je popolna, če ste izpolnili **VSA** polja. In sicer:

* ime
* priimek
* EMŠO
* naslov stalnega prebivališča
* naslov začasnega prebivališča (v kolikor ga imate)
* kraj in datum
* lastnoročni podpis vlagatelja.

**ODDAJA VLOGE**

**V: Ali se mi na prvi možni dan za oddajo vlog (22. 4. 2024) bolj splača oddati vlogo na skladu ali je enako, če jo oddam na pošti?**

O: V izogib morebitni gneči in čakanju v prostorih sklada, svetujemo oddajo preko pošte s priporočeno poštno pošiljko .

Vloge lahko oddate na tri načine:

* s priporočeno poštno pošiljko; za datum in uro prejema vloge se šteje oddaja priporočene poštne pošiljke na pošto;
* z navadno poštno pošiljko; za datum in uro prejema vloge se šteje dan, ko sklad prejme vlogo, čas prejema pa bo za vse navadne pošiljke tega dne 9.00;
* osebno v prostorih sklada v času poslovnih ur.

**V: Ali lahko vlogo oddam že pred rokom za oddajo vloge (22. 4. 2024)?**

O: Vloge, oddane pred 22. 4. 2024 se zavržejo. Vloge, ki bodo na sklad prišle po 22. 6. 2024 se zavržejo. Upoštevajo se vloge, ki bodo od 22. 4. 2024 od 9.00 dalje do vključno 22. 6. 2024 oddane po pošti ali osebno na skladu.

**IZPOLNJEVANJE POGOJEV**

**V: Kje lahko preverim, v katerem dohodkovnem razredu sem?**

O: Podatek je izpisan na odločbi, ki jo vsako leto prejmete s strani pristojnega centra za socialno delo.

**V: Kdo od staršev oz. skrbnikov (v primeru, da sta ločena / ne živita skupaj), lahko uveljavlja to pravico?**

O: V okviru tega javnega poziva lahko vlagatelj odda le eno vlogo. Vlogo lahko namesto upravičenca iz prvega dohodkovnega razreda otroškega dodatka odda tudi oseba, ki se upošteva pri ugotavljanju materialnega položaja za pravico do otroškega dodatka.

**V: Če imam več otrok v osnovni šoli, ali prejmem za vsakega svoj računalnik?**

O: Oddate lahko samo eno vlogo, ne glede na število otrok v osnovni šoli.

**V: Ali dobim računalnik v izposojo za 2 leti tudi, če v času javnega poziva izpolnjujem pogoje za izposojo računalnika, ker imam otroka v zadnjem razredu osnovne šole, naslednje šolsko leto pa pogojev ne izpolnjujem več?**

O: Ja. Na dan objave javnega poziva (12. 4. 2024) mora vlagatelj izpolnjevati pogoje.

**ODLOČANJE**

**V: Kdaj bom prejel odgovor, če mi pripada računalnik?**

O: O vlogah se bo odločalo sproti in sicer po vrstnem redu prispelih popolnih vlog, do razdelitve razpoložljive računalniške opreme oziroma do konca javnega poziva. Vlagatelj popolne vloge bo o izidu obravnave na javnem pozivu o dodelitvi računalniške opreme v izposojo obveščen predvidoma v tridesetih (30) dneh po zaključku obravnave njegove vloge s strani sklada.